**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՀՈԿՏԵՄԲԵՐԻ 14-Ի N 1681-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

***1. Իրավական ակտի ընդունման անհրաժեշտությունը, ընթացիկ իրավիճակը և խնդիրները.***

Հաշվի առնելով, որ Հայաստանի Հանրապետության առողջապահական և աշխատանքի տեսչական մարմնի (այսուհետև՝ Տեսչական մարմին) կողմից եզրակացությունները տրամադրվում են դեղերի ոչնչացման նպատակով, միևնույն ժամանակ Տեսչական մարմնի գործառույթների տիրույթում է դեղերի շրջանառության ոլորտի կարգավորումը, ուստի Հայաստանի Հանրապետության շուկայում ոչնչացման ենթակա դեղերի շրջանառվելը բացառելու համար անհրաժեշտ է ոչնցացման գործընթացից հետո ծանոթանալ նաև ոչնչացված դեղերի ցանկին, համադրել ունեցած տվյալները՝ վերահսկողական գործընթացը լիարժեք իրականացնելու նպատակով, հետևաբար անհրաժեշտություն է առաջացել «Ոչնչացում» մաքսային ընթացակարգով ձևակերպվող ապրանքների ոչնչացման վերաբերյալ ակտը տրամադրել նաև լիազոր մարմնին:

Հիմք ընդունելով, որ Հայաստանի Հանրապետություն դեղերի, դեղանյութերի, դեղաբուսական հումքի և հետազոտվող դեղագործական արտադրանքի ներմուծում անձնական օգտագործման համար կարող են իրականացնել նաև ֆիզիկական անձինք և շատ դեպքերում հստակ տեղեկացված չլինելու պատճառով ներմուծում են չթույլատրված քանակներ, որոնք կամ պետք է ոչնչացնել կամ արտահանել, իսկ պահանջված փաստաթղթերի նկատմամբ ներկայիս պահանջները զգալի շատ են, միաժամանակ առաջացնում են լրացուցիչ ֆինանսական բեռ և հաշվի առնելով ՀՀ կառավարության 2021 թվականի հոկտեմբերի 14-ի ««Ոչնչացում» մաքսային ընթացակարգով ձևակերպվող ապրանքների ոչնչացման կարգը սահմանելու և Հայաստանի Հանրապետության կառավարության 2000 թվականի դեկտեմբերի 31-ի N 901 որոշումն ուժը կորցրած ճանաչելու մասին» թիվ 1681-Ն որոշումն (այսուհետև՝ Որոշում) ուժի մեջ մտնելուց մինչ այս պահը Տեսչական մարմնում ստացված դիմումները՝ անհրաժեշտություն է առաջացել Որոշման մեջ կատարելու փոփոխություններ։

Ներդիր թերթիկի պահանջը ֆիզիկական անձանց և տնտեսավարողների համար հանդիսանում է լրացուցիչ ֆինանսական բեռ և ժամանակատար է, ուստի առաջարկվում է հանել վերոգրյալ պահանջը, հաշվի առնելով, որ դեղի անվանման մասին տեղեկատվությունը ստանալուց հետո հնարավոր է պարզել դեղի դեղաբանական խմբի մասին տեղեկատվությունը, ուսումնասիրել անհրաժեշտ տվյալները։

***2. Կարգավորման առարկան, ակնկալվող արդյունքը.***

Հայաստանի Հանրապետության տարածք դեղեր, դեղանյութեր, դեղաբուսական հումք և հետազոտվող դեղագործական արտադրանք ներմուծելուց հետո՝ ոչնչացման անհրաժեշտություն առաջանալու դեպքում, ֆիզիկական անձանց և տնտեսավարղներին ազատել լրացուցիչ ֆինանսական ծանրաբեռնվածությունից և ոչ էական փաստաթղթերի հավաքագրման վրա ժամանակի անհարկի կորստից։

***3. Նախագծի մշակման գործընթացում ներգրավված ինստիտուտները և անձինք.***

Նախագիծը մշակվել է Հայաստանի Հանրապետության վարչապետի աշխատակազմի տեսչական մարմինների աշխատանքների համակարգման գրասենյակի և Տեսչական մարմնի կողմից համատեղ:

***4. Այլ իրավական ակտերում փոփոխությունների և/կամ լրացումների անհրաժեշտությունը.***

Նախագծի ընդունման դեպքում այլ իրավական ակտերում փոփոխություններ և/կամ լրացումներ կատարելու անհրաժեշտությունը բացակայում է:

***5. Պետական կամ տեղական ինքնակառավարման մարմնի բյուջեում ծախսերի և եկամուտների էական ավելացման կամ նվազեցման մասին.***

Նախագիծը ՀՀ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների էական ավելացման կամ նվազեցման չի հանգեցնում:

***6. Կապը ռազմավարական փաստաթղթերի հետ. «Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ***

Նախագիծը չի բխում «Հայաստանի վերափոխման ռազմավարություն 2050» ռազմավարական փաստաթղթից, Կառավարության 2021-2026թթ. ծրագրից, ոլորտային և/կամ այլ ռազմավարություններից։